Forslag til RÅDETS BESLUTNING om bemyndigelse af Nederlandene til i medfør af artikel 8, stk. 4, i direktiv 92/81/EØF at anvende en differentieret punktafgiftssats for svovlfattig benzin

(forelagt af Kommissionen)

BEGRUNDELSE

1. Fremsættelse af anmodningen

Ved brev af 24. juli 2001 suppleret med yderligere oplysninger den 23. august 2001 meddelte Nederlandene Kommissionen, at det ønskede at indføre en differentieret punktafgiftssats på benzin med et svovlindhold på ikke over 50 ppm. under henvisning til artikel 8, stk. 4, i Rådets direktiv 92/81/EØF om harmonisering af punktafgiftsstrukturen for mineralolier [1].

[1] EFT L 316 af 31.10.1992, s. 12, direktiv senest ændret ved direktiv 94/74/EF (EFT L 365 af 31.12.1994, s. 46).

Ved svovlfattig benzin forstås benzin, hvis svovlindhold opfylder de miljømæssige tekniske specifikationer (50 ppm), således som de er defineret for disse brændstoffer i Europa-Parlamentets og Rådets direktiv 98/70/EF af 13. oktober 1998 om kvaliteten af benzin og dieselolie [2].

[2] EFT L 350 af 28.12.1998, s. 58, direktiv om ændring af Rådets direktiv 93/12/EØF (EFT L 74 af 27.3.1993, s. 81).

Ifølge de nederlandske myndigheder har denne punktafgiftsnedsættelse til formål at fremme forbruget af et mere miljøvenligt brændstof.

Punktafgiften skal efter planerne nedsættes med 0,03 NLG (0,0136 EUR) pr. liter benzin, der indeholder mindre end 50 ppm svovl. Den årlige budgetudgift anslås at komme til at ligge omkring 75 mio. EUR.

Ordningen træder i kraft den 1. oktober 2002 og udløber den 1. januar 2005.

Nederlandene mener ikke, at punktafgiftsnedsættelsen udgør en form for statsstøtte, bl.a. fordi den har generel karakter og er gældende for alle forbrugere inden for alle økonomiske sektorer.

2. Kommissionens bedømmelse

I henhold til artikel 8, stk. 4, i Rådets direktiv 92/81/EØF om harmonisering af punktafgiftsstrukturen for mineralolier kan Rådet med enstemmighed på forslag af Kommissionen give en medlemsstat tilladelse til at indføre yderligere fritagelser eller lempelser, hvis særlige politiske hensyn taler herfor.

Ved brev af 24. juli 2001 og 23. august 2001 anmodede Nederlandene om bemyndigelse til at kunne anvende en differentieret punktafgiftssats på svovlfattig benzin (maks. 50 ppm) fra og med den 1. oktober 2002.

I overensstemmelse med bestemmelserne i direktiv 92/81/EØF er de øvrige medlemsstater blevet informeret om den nederlandske anmodning.

Ovennævnte foranstaltning vil medføre, at de differentierede punktafgiftssatser på benzin, der anvendes som brændstof i Nederlandene herefter vil være som anført nedenfor:

>TABELPOSITION>

De differentierede punktafgiftssatser overholder dermed de mindstesatser, der i henhold til artikel 3 og 4 i direktiv 92/82/EØF [3] skal være gældende i Fællesskabet.

[3] EFT L 316 af 31.10.1992, s. 19, direktiv senest ændret ved direktiv 94/74/EF (EFT L 365 af 31.12.1994, s. 46).

Kommissionen anerkender betydningen af skattemæssige incitamenter til fremme af anvendelsen af mere miljøvenlige brændstoffer, og efter en tilbundsgående undersøgelse har Kommissionen konstateret, at punktafgiftsnedsættelsen vil være af generel karakter, dvs. at ordningen vil komme alle forbrugere, der erhverver svovlfattig benzin i Nederlandene, til gode. Endvidere vil disse brændstoffer være til stede i tilstrækkelige mængder og i tilfredsstillende kvalitet.

Undtagelsesbestemmelsen har et miljømæssigt sigte, og der er ingen tvivl om, at foranstaltningen vil medvirke til at forbedre luftkvaliteten.

Punktafgiftsnedsættelsen er tidsbegrænset, idet den kun vil være i kraft til og med den 31. december 2004, dvs. dagen før brugen af denne form for brændstof i henhold til Europa-Parlamentets og Rådets direktiv 98/70/EF af 13. december 1998 om kvaliteten af benzin og dieselolie bliver obligatorisk.

Endelig noterer Kommissionen sig, at Rådet den 12. marts 2001 tillod Nederlandene at gennemføre en punktafgiftsdifferentiering for dieselolie med en maksimal ppm-værdi på 50 [4]. Endvidere har Rådet bl.a. i medfør af artikel 8, stk. 4, i direktiv 92/81/EØF givet sit samtykke til en undtagelsesbestemmelse for brændstoffer med en maksimal ppm-værdi på 50 i Tyskland [5] og Belgien [6].

[4] Rådets direktiv 2001/229/EF af 12.3.2001 (EFT L 84 af 23.3.2001).

[5] Beslutning 2000/283/EF af 10.4.2000 indeholder bestemmelse om, at Tyskland fra den 1.11.2001 til den 31.12.2002 er berettiget til at anvende en differentieret punktafgiftssats for brændstoffer med et svovlindhold på maksimalt 50 ppm under forudsætning af, at bestemmelserne i Rådets direktiv 92/82/EØF af 19.10.1992 om indbyrdes tilnærmelse af punktafgiftssatserne for mineralolier, navnlig mindstesatserne i artikel 4 og 5, overholdes.

[6] Rådets direktiv 2001/439/EF af 5.6.2001 (EFT L 155 af 12.6.2001).

3. Beslutning

I henhold til artikel 8, stk. 4, i Rådets direktiv 92/81/EØF foreslår Kommissionen hermed Rådet at træffe beslutning om at bemyndige Nederlandene til at anvende en differentieret punktafgiftssats på maksimalt 0,03 NLG (0,0136 EUR) pr. liter for svovlfattig benzin (maksimalt 50 ppm), der anvendes som brændstof, fra den 1. oktober 2002 til den 31. december 2004.

Forslag til RÅDETS BESLUTNING om bemyndigelse af Nederlandene til i medfør af artikel 8, stk. 4, i direktiv 92/81/EØF at anvende en differentieret punktafgiftssats for svovlfattig benzin

(kun den nederlandske version er autentisk)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 92/81/EØF af 19. oktober 1992 om harmoniseringen af afgiftsstrukturen for mineralolier [7], især artikel 8, stk. 4,

[7] EFT L 316 af 31.10.1992, s. 12, direktiv senest ændret ved direktiv 94/74/EF (EFT L 365 af 31.12.1994, s. 46).

under henvisning til forslag fra Kommissionen [8], og

[8] EFT L [...] af [...], s. [...].

ud fra følgende betragtninger:

(1) Nederlandene har anmodet om tilladelse til at anvende en differentieret punktafgiftssats for svovlfattig benzin (maks. 50 ppm) fra den 1. oktober 2002.

(2) De øvrige medlemsstater er blevet informeret om den nederlandske anmodning.

(3) Den af nederlandene foreslåede punktafgiftsdifferentiering på 0,0136 EUR pr. l skal komme alle forbrugere af svovlfattig benzin til gode. Foranstaltningens bestemmelser respekterer mindstesatserne for punktafgifter i artikel 3 og 4 i Rådets direktiv 92/82/EØF af 19. oktober 1992 om indbyrdes tilnærmelse af punktafgiftssatserne for mineralolier [9].

[9] EFT L 316 af 31.10.1992, s. 19, direktiv senest ændret ved direktiv 94/74/EF (EFT L 365 af 31.12.1994, s. 46).

(4) Den foreslåede undtagelsesbestemmelse har et miljømæssigt sigte, og der er ingen tvivl om, at foranstaltningen vil medvirke til at forbedre luftkvaliteten.

(5) Den svovlfattige benzin opfylder de miljømæssige tekniske specifikationer (maks. 50 ppm), som fastlagt i Europa-Parlamentets og Rådets direktiv 98/70/EF af 13. oktober 1998 om kvaliteten af benzin og dieselolie og om ændring af Rådets direktiv 93/12/EØF [10]. I overensstemmelse med bestemmelserne i artikel 3 i dette direktiv vil anvendelsen af benzin med en maksimalværdi på 50 ppm i princippet blive gjort obligatorisk fra og med den 1. januar 2005. Det er derfor hensigtsmæssigt at fastsatte undtagelsesbestemmelsens udløbsdato til den 31. december 2004 med mindre artikel 8, stk. 5, i direktiv 92/81/EØF finder anvendelse.

[10] EFT L 350 af 28.12.1998, s. 58, direktiv om ændring af Kommissionens direktiv 2000/71/EF (EFT L 287 af 14.11.2000, s. 46).

(6) Ud fra de foreliggende oplysninger mener Kommissionen og samtlige medlemsstater, at anvendelsen af en differentieret punktafgiftssats for svovlfattige brændstoffer hverken vil medføre konkurrenceforvridning, der strider mod den fælles interesse, eller virke hæmmende for det indre marked.

(7) Kommissionen gennemgår med mellemrum fritagelser og nedsættelser med henblik på at sikre, at de ikke virker konkurrenceforvridende, at de ikke virker hæmmende på det indre marked, og at de ikke er i modstrid med Fællesskabets miljøpolitik -

VEDTAGET FØLGENDE BESLUTNING:

Artikel 1

Nederlandene bemyndiges til fra 1. oktober 2002 til 31. december 2004 at anvende en differentieret punktafgiftssats for svovlfattig benzin (maks. 50 ppm).

Artikel 2

Den i artikel 1 nævnte punktafgiftsnedsættelse på maksimalt 0,0136 EUR pr. l brændstof skal respektere bestemmelserne i Rådets direktiv 92/82/EØF, især minimumssatserne i artikel 3 og 4.

Artikel 3

Beslutningen udløber den 31. december 2004.

Artikel 4

Denne beslutning er rettet til Kongeriget Nederlandene.

Udfærdiget i Bruxelles, den

På Rådets vegne

Formand